ຜູ້ນຳ ເຢຍຣະມັນ ແລະຝຣັ່ງ ນຳແຜນສັນຕິພາບ ຢູເຄຣນ ໄປສະເໜີ ທ່ານພູຕິນ 
ນາຍົກລັດຖະມົນຕີ ເຢຍຣະມັນ ທ່ານນາງ Angela Merkel ແລະ ປະທານາທິບໍດີຝຣັ່ງ ທ່ານ Francois Hollande ນຳແຜນສັນຕິພາບ ຢູເຄຣນ ໄປສະເໜີ ຕໍ່ທ່ານພູຕິນ.
ບັນດາຜູ້ນຳເຢຍຣະມັນ ແລະຝຣັ່ງ ມີກຳນົດໄປເຖິງນະຄອນ ມົສກູ ໃນວັນສຸກມື້ນີ້ ເພື່ອສະເໜີແຜນການສັນຕິພາບສະບັບ ໃໝ່ ທີ່ແນໃສ່ເພື່ອຍຸດຕິການສູ້ລົບ ທີ່ ພວມເພີ້ມທະວີຂຶ້ນຢູ່ ໃນພາກຕາເວັນອອກຂອງຢູເຄຣນໃກ້ກັບຊາຍແດນຣັດເຊຍ ນາຍົກລັດຖະມົນຕີ ເຢຍຣະມັນ ທ່ານນາງ Angela Merkle ແລະ ປະທານາທິບໍດີຝຣັ່ງ ທ່ານ Francois Hollande ຈະ ສະເໜີແຜນການຂອງພວກທ່ານ ຕໍ່ປະທານາທິບໍດີຣັດເຊຍ ທ່ານ Vladimr Putin ໃນວັນສຸກມື້ນີ້ ນຶ່ງມື້ຫລັງຈາກ ໄດ້ພົບ ປະກັນ ທີ່ນະຄອນ Kyiv ກັບ ປະທານາທິບໍດີຢູເຄຣນ ທ່ານ Petro Poroshenko ທີ່ໄດ້ຮັບການໜຸນຫລັງ ໂດຍປະເທດ ຕາເວັນຕົກ ການພົບປະນີ້ແມ່ນໄດ້ປິດລັບຕໍ່ສື່ມວນຊົນແລະບໍ່ມີລາຍລະອຽດໃດໆກ່ຽວກັບແຜນການ ສັນຕິພາຍຂອງຢູໂຣບ ເປີດເຜີຍໃຫ້ຊາບ ທ່ານ Peroshenko ກ່າວວ່າ ແຜນດັ່ງກ່າວ “ເຮັດໃຫ້ມີຄວາມຫວັງ” ທີ່ຈະນຳໄປສູ່ການຢຸດຍິງ ໃນຕອນເຊົ້າວັນພະຫັດວານນີ້ ທີ່ນະຄອນ Kyiv ລັດຖະມົນຕີຕ່າງປະເທດ ສະຫະລັດ ທ່ານ John Kerry ໄດ້ຖິ້ມໂທດໃສ່ພວກກະບົດແບ່ງແຍກດິນແດນນິຍົມຣັດເຊຍ ແລະ ວັງ Kremlin ໃນການເພີ້ມທະວີຄວາມຮຸນແຮງຂຶ້ນຢູ່ໃນພາກຕາເວັນອອກຂອງຢູເຄຣນ ໂດຍກ່າວວ່າ ປະທານາທິບໍດີ Putin “ສາມາດ ເລືອກເອົາໄດ້ ທີ່ຈະເຮັດໃຫ້ສົງຄາມດັ່ງ ກ່າວນີ້ສິ້ນສຸດລົງ ” ທ່ານ Kerry ໄດ້ຖະແຫຼງຫລັງຈາກການເຈລະຈາກັບປະທານາທິບໍດີຢູເຄຣນ ທ່ານກ່າວ ວ່າ “ພວກເຮົາຕ້ອງການຢາກແກ້ໄຂທາງດ້ານການທູດ” “ແຕ່ພວກເຮົາບໍ່ສາມາດອັດຕາ ພວກເຮົາໄດ້ ກ່ຽວກັບລົດຖັງ ທີ່ຂ້າມຊາຍແດນຣັດເຊຍ ເຂົ້າມາໃນຢູເຄຣນ " ຣັດເຊຍ ໄດ້ປະຕິເສດຊໍ້າແລ້ວຊໍ້າອີກ ທີ່ວ່າ ຕົນບໍ່ມີສ່ວນພົວພັນໂດຍກົງໃດໆ ໃນການກໍ່ກະ ບົດ ເປັນເວລາ 10 ເດືອນ ທີ່ໄດ້ເອົາຊີວິດຜູ້ຄົນໄປແລ້ວ ເກືອບ 5400 ຄົນ